บรรพชาสามเณรและบวชศีลจาริณีภาคฤดูร้อนเฉลิมพระเกียรติ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี
นายชัยพล สุขเอี่ยม อธิบดีกรมการศาสนา เปิดเผยว่า โครงการบรรพชาสามเณรและบวชศีลจาริณีภาคฤดูร้อน จัดขึ้นเพื่อเฉลิมพระเกียรติสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เนื่องในโอกาสวันคล้ายวันพระราชสมภพ 2 เมษายน 2566 โดยกรมการศาสนาร่วมกับวัดทั้งส่วนกลาง และภูมิภาคจัดกิจกรรมบำเพ็ญความดีถวายพระราชกุศลและร่วมสืบสานประเพณีการบรรพชาสามเณรและบวชศีลจาริณี ส่งเสริมให้เด็กและเยาวชนไทยได้ศึกษาและอบรมหลักธรรมคำสอนทางพระพุทธศาสนา เป็นคนดีมีคุณธรรมจริยธรรมซึ่งการจัดกิจกรรมจัดในเดือนเมษายนของทุกปี เป็นหลักสูตรระยะสั้น 15 วัน เด็กและเยาวชนจะได้เรียนรู้เกี่ยวกับพุทธประวัติ ศาสนพิธีธรรม วินัย เทศนา และการภาวนา สามารถนำไปปรับใช้ในชีวิตประจำวันหลังจากบวชได้   สำหรับการจัดกิจกรรมส่วนกลางปีนี้ จัดที่วัดยานนาวาในวันที่ 31 มีนาคม ขณะที่ส่วนภูมิภาคได้ร่วมกับสำนักงานวัฒนธรรมจังหวัดและวัดในจังหวัดต่งาๆ จัดกิจกรรม อาทิ  จังหวัดพระนครศรีอยุธยา จังหวัดอุบลราชธานี จังหวัดแม่ฮ่องสอน และจังหวัดชุมพร ทั้งนี้ผู้สนใจเข้าร่วมโครงการบรรพชาสอบถามรายละเอียดได้ที่ หมายเลขโทรศัพท์ 02-209 3723 หรือที่สำนักงานวัฒนธรรมจังหวัดทั่วประเทศ